*«Жануарларға жауапкершілікпен қарау туралы» Қазақстан Республикасының Заңына өзгерістер мен толықтырулар енгізу туралы» Қазақстан Республикасы Заңының жобасы бойынша таныстырылымында депутат С.Б. Мусабаевтың баяндамасы*

**Құрметті Еділ Терекбайұлы!**

**Құрметті әріптестер!**

Баяндамаға кіріспес бұрын, мен Сіздерге бұралқы иттердің немесе қараусыз қалған жануарлардың адамдар мен балаларға қалай шабуыл жасайтындары туралы бейне кадрларды көрсеткім келеді. Назар аударыңыздар!

(*2 минуттық видеоролик*)

**1 слайд**

Парламент Мәжілісінің депутаттары «Жануарларға жауапкершілікпен қарау туралы» Қазақстан Республикасының заңына өзгерістер мен толықтырулар енгізу туралы» заң жобасына бастамашылық жасап, оны әзірледі.

Заң жобасын әзірлеуге нақты негіздер:

1. **Бұралқы иттер және қараусыз қалған жануарларды реттеуде қолданыстағы Заңның нақты нәтиже бермеуі.**

Атап айтсақ:

* Қолданыстағы Заңдағы қарама-қайшылық;
* Бұралқы иттер мен қараусыз қалған жануарларды реттеудегі кемшіліктер;
* Жергілікті атқарушы жануарларды реттеуге қатысты жұмыстарды өз деңгейінде ұйымдастыра алмауы.

1. **Қоғамдағы қордаланған резонансты жағдайлар. Олар:**

* Бұралқы иттер және қараусыз қалған жануарлардың адамдарға, оның ішінде балаларға агрессия көрсетіп, денсаулықтарына нұқсан келтіруі (Қазақстан Республикасының денсаулық сақтау министрлігінің мәліметтеріне сәйкес);
* Сайлаушылардың депутаттармен кездесулерінде қолданыстағы Заңды қайта қарау жөніндегі талаптары;
* БАҚ өкілдерінің және әлеуметтік желілерде қоғамның бұралқы және қараусыз қалған иттердің мәселесін жиі көтеруі.

1. **Сонымен қатар бұл мәселе Мемлекет басшысының да жіті бақылауында.**

**2 слайд**

Мұнда Қазақстан Республикасының Экология және табиғи ресурстар министрлігінің жануарларға арналған панажайлар мен уақытша ұстау пункттері туралы мәліметтер. Қазіргі уақытта **3 облыста** – панажай мен уақытша ұстау орны жоқ, **3 облыста** – уақытша ұстау орны жоқ және **3 облыста** және **1 қалада** панажай жоқ екенін көруімізге болады.

**3 слайд**

2024 жылғы 1 қаңтардағы жағдай бойынша жергілікті атқарушы биліктің жануарларға қатысты бөлінген **қаржы шығынын** мәліметтері көрсетілген.

Мұнда Қызылорда облысының әкімдігі бойынша ешқандай жергілікті бюджеттен қаржы қарастырылмаған. Ал Солтүстік Қазақтан, Маңғыстау және Ұлытау облыстарында жергілікті бюджеттен жалпы бөлінетін қаржы көлемі **42 мың – 66 мың теңгені** ғана құрайды.

**4 слайд**

Біз бұралқы иттердің және қараусыз қалған жануарлардың тістеуінен, тырнауына, сілекейленуінен зардап шегіп, антирабиялық көмек сұрағандар мәліметтеріне тоқталып кетсек.

Жоғарыда келтірілген мәселелерге қатысты депутаттар тарапынан заң жобасына келесі өзгерістер мен толықтырулар қарастырылған. Олар:

**Бірінші** – жануарларды есепке алудың бірыңғай электрондық базасын орталықтандыру;

**Екінші** – жануарды уақытша ұстау орнына орналастырғанға дейін жануардың иесіне одан бас тартуға тыйым салуды белгілеу,   
сондай-ақ жануардың иесіне оны далаға тастамай, уақытша ұстауорнына өткізуді міндеттеу;

**Үшінші** – жануарлар агрессия танытып, шабуылдаған жағдайларда жергілікті атқарушы органдардың осындай оқиғаларға шұғыл ден қою шараларын ұйымдастыру міндетін белгілеу;

**Төртінші** – ауруға шалдыққан, агрессия көрсететін, зооқорғау ұйымдары мен өзге де тұлғалар тарапынан орнастырылмаған және талап етілмеген жануарлардың санын реттеу үшін, егер олар бұралқы иттер болса 15 күн ішінде, ал егер олар қараусыз қалған жануарлар болса 60 күн ішінде эвтаназия қолдану секілді нормалар қарастырылған.

Баяндамамды қорыта келе, Мемлекет басшысы атап өткендей біз жануарларға қамқорлық жасауымыз керек, бірақ олардың адамдарға, әсіресе балаларға қатысты агрессиясына жол бермеу керекпіз.

Назарларыңызға рақмет!